1 I Jesus, are xutzin u bixquil ile chique, te'uri xu bij chique u tijoxelab: 2 —Iweta'am yix, xa queb 'ij chic craj, ca c'un i nima'ij páscua. Are 'uri yin, chi in Achi aj Chicaj quin jachtaj na piqui'ab i je aj ch'o'oj chwij man quin qui camsaj chuwach cruz —xu bij chique. 3 Xak che i 'ij-le, xqui mol quib i ajwab sacerdóte, xak i je tijonel re i 'atbal tzij, xak i nimak tak mam'ib que i aj Israel. Xqui mol quib chuwaja re i nim laj ja pa 'o wi i mam Caifas chi 'atz laj sacerdóte. 4 Chila xqui yijba wi wach u chapic i Jesus quiqui 'ano ali'al, xak wach i camsabal-re. 5 Xui-ri, xqui bij chiquiwach: —N-'us taj we caka 'ano tz'akat je q'ui i winak waral re i nima'ij, mokxa que oc i winak chi ch'okowic —xe cha. 6 I Jesus 'o pa aldéa Betánia ru' i rachoch i achi Simon, chi "Lepróso" ca bix che. 7 Are 'uri xtejeb jun ixok ru', ruc'am jun chom laj baxo nojnak che acéite lic muy, lic pakal rajil. I Jesus ca tijin chi wa'im, are 'uri i ixok xu jam bi i cunbal puwi i Jesus. 8 I u tijoxelab, are xquil ile, xpe coywal. —¿Wuchac i ixok-le to' xo'on c'ax che i cunbal muy? —xe cha chiquiwach—. 9 We ta xu c'ayij, nim ni mer cu chap na che, cu tobej que i niba'ib —xe cha. 10 Xu ta i Jesus wach quiqui bij y xu bij chique: —¿Wuchac queje qui bij ile chirij i ixok-le? I xo'on ire-le chwe, lic 'utz. 11 I niba'ib, que'e 'ij sak je 'o na iwu'; yin n-naj ta chic in 'o iwu'. 12 I ixok-i, are xu jam i cunbal muy che in ch'acul, 'utz i xu 'ano, man xu cunaj bi in ch'acul re i mukbal-we. 13 Katzij i quin bij chiwe, xa ipa ca paxsax wi i tzij re i 'elsabal re i qui mac i winak xak ca tataj ni rason wach u 'anom i ixok-i chwe. Queje co'on ile ronojel u wach i jyub ta'aj, c'unsabal re i ixok-i chi qui c'ux i winak —xu bij i Jesus chique. 14 Te'uri, jun chique i cablajuj u tijoxelab, i jun chi ma Júdas Iscarióte u bi, ire xa 'e lapan cu' i ajwab sacerdóte. 15 Xu bij chique: —¿Ni'pa i qui ya chwe we quin jach i ma Jesus pi'ab? —xu bij chique. Ique xqui ya tréinta sak pwak che. 16 Are 'uri i ma Júdas xu jek u tzucuxic wach i jachbal re i Jesus co'on piqui'ab. 17 Xc'un i nabe 'ij re i nima'ij chi ca tijaw i caxlanwa chi n-ti cunbal che. I u tijoxelab i Jesus xe tejeb ru' y xqui bij che: —¿Pa cawaj wi yet que'e ka yijba wi i a wa'im re i nima'ij páscua? —xe cha che. 18 —Jix pa tinimit —xu bij chique—. Jix ru' jun achi 'o chila y queje iri chi bij che: "Xu bij li ka tijonel: Ya cu rik i 'or chwij re in camic, cu bij. Chawachoch yet caka 'an wi ka wa'im re i nima'ij páscua, yin cu' in tijoxelab, cu bij." Queje ile chix chok che —xu bij chique. 19 I u tijoxelab xqui 'ano pacha i xbix chique. Xe 'e chu yijbaxic i wa'im re i nima'ij. 20 Are xoc a'ab, i Jesus 'o cu' i cablajuj u tijoxelab chi mexa. 21 Are que tijin chi wa'im, xu bij chique: —Katzij i quin bij chiwe, 'o jun chiwe yix quin u jach na piqui'ab i je aj ch'o'oj chwij —xu bij. 22 Ique, are xqui ta, lic xe oc chi bis. Chiqui jujunal xe oc chu tz'onoxic che: —Kajwal, ¿mokxa yin? —xqui bij che. 23 Ire xu bij: —Pachin cu mu u wa pa lak wu' yin, are ni ire 'uri quin jachaw na. 24 Katzij, yin chi in Achi aj chicaj, quin camsax na, pacha tz'ibtal can chupam u wuj i Dios, xui-ri to'wach i achi chi quin jachaw na piqui'ab i aj ch'o'oj chwij. Mas 'utz que'el che i achi-le ma ta xalaxic —xu bij chique. 25 Te'uri xch'aw i ma Júdas, chi ca jachaw ni Jesus: —Tijonel, ¿xataba yin quin 'anaw ile? —xu bij. I Jesus xu bij che: —Ru' a chi' xa bij —co'ono. 26 Are que tijin chi wa'im, i Jesus xu chap jun caxlanwa, xu tioxij che i Dios, te'uri xu piro. Xu ya chique u tijoxelab, y xu bij chique: —Chi tija, are iri are in ch'acul. 27 Te'uri xu chap jun tu'bal víno, xu tioxij che i Dios, y xu ya chique. —Chi tu'u yix iri, iwonojel —xu bij chique—. 28 Are iri are in quiq'uel chi ca yijbaw ni trat c'ac' ru' i Dios. Ca turuw na, sachsabal re i qui mac uq'uial winak. 29 Katzij quin bij chiwe, n-quin tu' ta chic u wa'al úva, c'a cu rik ni 'ij quin tu' julaj chic junam iwu' yix, pa cu 'at wi tzij in Kajaw —xu bij chique. 30 Te'uri xqui bixaj jun bix, cojbal re u 'ij i Dios; are xe utzinic, xe 'e chuwi jyub Olívos. 31 I Jesus xu bij chique: —Wo'or cha'ab, iwonojel yix quin iwo'taj na canok. Weta'am queje ile que'elok, man queje iri u bim can i Dios chupam u wuj: "Quin ya na, chi ca camsax ni aj yu'ul chij," xu bij, "te'uri i chij que jacher bic." Queje ile tz'ibtal canok. 32 Xui-ri, are in walijnak chic che i camic, quin nabeaj na chiwach pa Galiléa —xu bij chique. 33 Are 'uri xu bij i ma Pédro: —We conojel 'is cat co'taj canok, yin lic n-cat wo'taj taj —xu bij. 34 I Jesus xu bij che: —Katzij i quin bij chawe, che i a'ab-i, are maja ca ch'aw i ac' re u sakirbal, oxmul ca bij na, chi n-aweta'am ta in wach —co'ono. 35 —Yin lic n-cat wuwaj taj —xu bij i ma Pédro— n-ta co'ono we junam awu' coj camsaxic. Xak queje ile xqui bij conojel i u tijoxelab. 36 Te'uri xe 'e chic che jun lugar, Getsemani u bi. I Jesus xu bij chique u tijoxelab: —Chix cul na can chi, tz'akat quin 'e na yin jela chu tz'onoxic che i Dios —xu bij. 37 Te'uri xe u c'am bi i ma Pédro, xak i queb u c'ojol i mam Zebedéo ru', y xpe jun nim laj bis, jun nim laj c'ax pu c'ux. 38 Xu bij chique: —I bis 'o pa wanima, quin cam rumal, quin na yin. Chix canaj yix waral y chix c'asc'atok —xu bij chique. 39 I Jesus xa 'e chupan jubi', xu jupij rib pulew, y xoc chu tz'onoxic che i Dios: —Ta, cwaj yin, we ta 'o módo, cawesaj i c'ax 'o chinwach. Xui-ri, ma ya chwe pacha i to' cwaj yin; are, cha 'ana pacha i cawaj yet —xu bij. 40 Te'uri xtzalij chic cu' i u tijoxelab; xe u rika que waric. Xu 'ijla i ma Pédro: —¿N-xi ch'ij ta bari xix c'asc'at jun 'or wu'? —xu bij—. 41 Chix c'asc'at na, y chi tz'onoj che i Dios man n-quix tzak ta chupam i mac. Katzij, yix piwanima quiwaj quix c'asc'atic, xui-ri i ch'acul n-tu cho'ab —xu bij. 42 Are 'uri xtzalij chic ucamul chu tz'onoxic che i Dios. Xu bij: —Ta, we n-'us taj chi quelsax ni c'ax chi 'o chinwach, we lic 'o ni u chac quin ch'ijo, 'utz 'uri ca 'ani chwe pacha i cawaj yet —xu bij. 43 Are xtzalij chalok, xe 'e u rika tan chic u tijoxelab que war tan chic; i qui ba'wach ique lic waram craj. 44 Ire xe u canaj canok, y xa 'e chic; are uroxmul xa 'e chu tz'onoxic che i Dios, xak jun chi tzij xu bij chic che. 45 Te'uri xa 'e chic chila cu' u tijoxelab. —Bay, chix warok; chix uxlanok —xu bij chique—. Ya xu rik i 'or chi yin, chi in Achi aj Chicaj, quin jachtaj na piqui'ab i ajmaquib. 46 Chix walijok. Jo'. Ya xc'un ire chi quin jachaw na piqui'ab i aj ch'o'oj chwij —xu bij chique. 47 I Jesus c'a ca tijin chi tzij are xupon i ma Júdas, chi jun chique i cablajuj u tijoxelab. Ire je ruc'am li uq'uial winak; 'o i cuc'am ch'ich', 'o i cuc'am che'. Ique je taktal li cumal i ajwab sacerdóte xak i nimak tak mam'ib que i aj Israel. 48 I ma Júdas, chi aj jachanel re i Jesus, u bim can chique wach i séña co'on chique, c'utbal re i Jesus: "Are i jun chi quin tz'ubaj, are ile," u bim chique. "Chi chapa 'uri," u bim can chique. 49 I ma Júdas, are xuponic, xtejeb pan ru' i Jesus. —Na'ab, in Tijonel —xu bij che. Y xa 'e u tz'ubaj. 50 I Jesus xu bij che: —Achi, ¿Wach cawaj chwe? —xu bij. Are 'uri i juban xe tejeb ru' i Jesus y xqui chapo; lic co i u chapic xqui 'ano. 51 Are 'uri, jun chique i rachi'il i Jesus xresaj li u ch'ich' y xu c'atzij u xiquin i aj takon re i 'atz laj sacerdóte. 52 I Jesus xu bij che: —Cha c'olo a ch'ich' pa rachoch, man ni'pa i que 'anaw ch'o'oj ru' ch'ich', xak ru' ch'ich' que camsax wi —xu bij che—. 53 ¿N-aweta'am ta bari, chi we ta cwaj yin, quin tz'onoj che in Kajaw y cu tak li uq'uial ángel chin to'ic? ¡Mas ne chuwach i seténta mil que u tak neli-ri wu'! 54 Xui-ri, we ta quin 'an yin ile, n-que'el ta 'uri pacha tz'ibtal can chupam u wuj i Dios. Lic 'o ni u chac que'el na pacha i tz'ibtal canok —xu bij che. 55 Te'uri xu bij chique i winak: —¿Wuchac xix c'un yix ru' i ch'ich' xak ru' i che', qui c'ambej bi we, pacha qui 'an che jun ili'om? Yin 'ij 'ij in cul chixol yix pa rachoch i Dios, quin tijin chu c'utic chique i winak, y n-xin i chap taj. 56 Xui-ri, 'o ni u chac ca 'ani iri chwe, pacha qui tz'ibam can i ajbil u tzij i Dios ujer —xu bij chique. Te'uri, ni'pa i u tijoxelab i Jesus xqui canaj canok y xe 'anmajic. 57 Ni'pa i qui chapom i Jesus, xqui c'am bi che i rachoch i mam Caifas, chi 'atz laj sacerdóte. Chila qui molom wi quib i je tijonel re i 'atbal tzij xak i nimak tak mam'ib. 58 I ma Pédro, to' chi naj xterej bi chiquij, c'a xupon chuwaja re i rachoch i mam Caifas. Xoc bi chuwaja, chila xcubi wi cu' i policía, cu takejbej-re wach ca 'ani che i Jesus. 59 I caj'atzil i sacerdóte, xak i nimak tak mam'ib, xak ronojel i nuc'bal t'isbal, 'is xqui tzucuj u mac i Jesus. Cacaj ique quiqui coj u mac chuwach i 'atbal tzij, tupu n-katzij taj, xa camsabel-re cacaj ique. 60 Lic n-ta jun u mac xqui rik chirij, tupu je q'ui xe c'unic y xqui bij mentir chirij. Pa q'uisbal-re, xe upon chic queb testígo chi xa mentir quiqui bij. 61 Xqui bij ique: —I achi-ri xu bij: "Yin quin tiqui chu wulijsaxic i rachoch i Dios, te'uri che oxib 'ij quin walijsaj wi chic," xu bij —xe cha. 62 Are 'uri i 'atz laj sacerdóte xwalijic, y xu bij che i Jesus: —Yet, ¿lic n-ca la' tu wach chique? ¿Wach usuc' ile quiqui bij chawij? —xu bij. 63 I Jesus lic n-xch'aw taj. Are 'uri i 'atz laj sacerdóte xu bij: —Yin, chuwach i Dios c'aslic, quin ya chakul: cha bij i sak laj tzij chake; cha bij 'uri we yet at Crísto, chi u C'ojol i Dios —xu bij che. 64 I Jesus xu bij: —Katzij i xa bij. Xak quin iwil ni yin chi in Achi aj Chicaj, in cul na pu wikabim i Dios chi 'atz u cho'ab; xak quin iwil na quin c'un chali pa sutz' chicaj —xu bij chique. 65 Are 'uri i 'atz laj sacerdóte xu rakch'ij u 'u', c'utbal-re i roywal. Xu bij: —¡Tzel cu ta i Dios ile! ¡Ya n-ta chic u chac we 'o juban chic col qui bij u mac! Ya xi ta yix waral wach i itzel tzij xu bij. 66 ¿Wach qui ch'ob yix che ile? —xu bij chique i rachi'il. I juban je 'o ru' xqui bij: —Ire lic 'o u mac; cu maj che chi ca camsaxic —xe cha. 67 Are 'uri xqui chubaj qui c'axaj chu palaj y xqui ch'ayo. 'O juban chic xqui ch'ay chu palaj 68 y xqui bij che: —Yet chi at Crísto, cha bij 'u chake pachin xat ch'ayawic —xe cha che. 69 Tz'akat are xqui 'an ile, i ma Pédro cul chuwaja. Are 'uri, xupon jun ali, aj chac pa rachoch i caj'atzil i sacerdóte; xu bij che: —Xak yet at rachi'il i ma Jesus aj Galiléa —xu bij. 70 Xui-ri, i ma Pédro xruwaj u wach chiquiwach conojel: —N-weta'am ti yin wach i ca bij —xu bij che i ali. 71 I ma Pédro ya ca 'ec, 'o chic che uchibe. Are 'uri xa 'iltaj chic rumal jun chic. Xu bij 'uri chique i je 'o chila: —I achi-le, rachi'il i ma Jesus chi aj Nazaret —co'ono. 72 I ma Pédro xu bij chic chi n-reta'am tu wach. Xu cuxtaj u bi i Dios puwi u tzij y xu bij: —Lic n-weta'am tu wach i achi-le —xcha. 73 Xo'on chupan jubi', ni'pa i je 'o chila xe tejeb ru' y xqui bij: —Katzij, xak yet at cachi'il ique. Ca 'alijin che a ch'awbal —xqui bij che. 74 Te'uri i ma Pédro xu bij chique: —Chu ya ni tojpen i Dios pinwi, we n-katzij ti quin bij. Lic n-weta'am tu wach i achi-le —xu bij. Are 'uri xch'aw jun teren. 75 Juntir xc'un chu c'ux wach i bital che rumal i Jesus, man u bim che: "Are maja ca ch'aw i ac' re u sakirbal, quin awuwaj na oxmul," u bim i Jesus che. Te'uri i ma Pédro xel chila, lic c'ax xu na u c'ux, lic xo' rumal.